b'\n_START_ARTICLE_\nHagen\xc3\xb8kleblom\n_START_SECTION_\nUtseende\n_START_PARAGRAPH_\nBlomsten har lange blader som smalner gradvis til et dunh\xc3\xa5ret og bredt vingekantet skaft. Den har en relativt h\xc3\xb8y blomsterstand med 3 - 12 blekgule blomster med m\xc3\xb8rkere svelg. Begeret er gulhvitt med brede gr\xc3\xb8nne nerver. Blomstene er heterostyle. Kapselen er lengre enn begeret n\xc3\xa5r den er moden._NEWLINE_Planten kan lett forveksles med marian\xc3\xb8kleblom (Primula veris), men den har ensfarget beger og m\xc3\xb8rkere gulfarge. Den modne kapselen til marian\xc3\xb8kleblom er kortere enn begeret, og bladene smalner br\xc3\xa5tt til bladstilken. Blomstene til hagen\xc3\xb8kleblom er som regel st\xc3\xb8rre, men det er ikke konsekvent. Heller ikke er h\xc3\xb8yden et godt skille siden den varierer, men marian\xc3\xb8kleblom er som oftest h\xc3\xb8yest ._NEWLINE_Et godt skille er at hagen\xc3\xb8kleblom har kr\xc3\xb8llete h\xc3\xa5r, mens marian\xc3\xb8kleblom har rette h\xc3\xa5r (ses med lupe)_NEWLINE_Hagen\xc3\xb8kleblom st\xc3\xa5r p\xc3\xa5 Norsk svarteliste for 2012 _NEWLINE_Den klassifiseres som \xc2\xabPotensiell h\xc3\xb8y risiko\xc2\xbb, men det st\xc3\xa5r ogs\xc3\xa5 at den \xc2\xabvisner ned f\xc3\xb8r den f\xc3\xa5r gjort noen eventuell skade\xc2\xbb._NEWLINE_Hybrider med marian\xc3\xb8kleblom og kusymre oppst\xc3\xa5r av og til, men de er stort sett ikke fertile.'